ศบค. รายงานผู้ติดเชื้อเพิ่ม 2,230 ราย เสียชีวิตเพิ่ม 38 คน
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 (โควิด-19) หรือ ศบค. รายงานผู้ติดเชื้อรายใหม่วันนี้เพิ่ม 2,230 ราย จากต่างประเทศ 21 ราย รวมผู้ป่วยติดเชื้อสะสม ระรอกใหม่ ตั้งแต่วันที่ 1 เมษายน ถึง 1 มิถุนายน 133,159 ราย เสียชีวิตเพิ่ม 38 คน รวมเสียชีวิตสะสม 975 คน มีผู้ติดเชื้อในเรือนจำเพิ่ม 77 ราย โดยที่ประชุม ศปก.ศบค. เน้นย้ำให้ฝ่ายความมั่นคง ร่วมกับฝ่ายปกครอง ดูแลบริเวณชายแดนไทยและประเทศเพื่อนบ้านอย่างเต็มที่ เนื่องจากยังพบว่ายังมีการลักลอบผ่านเข้ามาทางพรมแดนธรรมชาติอย่างต่อเนื่อง เช่น กัมพูชา 78 ราย, เมียนมา 40 ราย, ลาว 9 ราย      นพ.ทวีศิลป์ กล่าวว่า ผอ. ศปก.ศบค. ยังสั่งการให้กำหนดมาตรการเข้มงวดเป็นจุดๆ ไม่ว่าจะเป็นสถานที่เสี่ยง แคมป์คนงาน ชุมชน ตลาด โดยให้ ศบค.กทม. สั่งการให้เร่งดูแล โดยแบ่งเป็นกลุ่มเขต ให้ปลัด กทม. ช่วยกันดูแล ส่วนมาตรการ bubbles &amp; seal ขอให้พิจารณาเพื่อการควบคุมโรค แต่หากผลโครงการควบคุมโรค ก่อให้เกิดผลทางสังคม เช่น การติดแคมป์คนงาน หรือปิดตลาด จะทำให้รายงานทั้งหลายที่เคยทำงานไม่มีงานทำ ผู้ที่เป็นกลุ่มเสี่ยงก็จะไม่ได้อยู่ในพื้นที่ ทำให้มีการกระจายโรคไปยังพื้นที่อื่นๆ ได้ ดังนั้นที่ประชุมจึงเสนอให้มีการกำหนดขอบเขต พื้นที่ bubble and seal ให้อยู่ในเฉพาะพื้นที่จำกัด แทนการปิดพื้นที่      สำหรับกรณีจังหวัดสระแก้ว ที่มีพื้นที่ติดกับประเทศกัมพูชา และมีแรงงานชาวกัมพูชาเดินทางเข้ามากว่า 1,000 คน และเชื่อว่ามีผู้ติดเชื้อจำนวนมาก ซึ่งจะต้องนำผู้ที่ติดเชื้อเข้าระบบการรักษาที่โรงพยาบาลสนาม และโรงพยาบาล ตอนนี้ยังมีเตียงยังพอที่จะรองรับได้ ส่วนผู้ที่ไม่ได้ป่วยจะต้องมี local quarantine โดยทางจังหวัดได้ขอพื้นที่เพิ่มเติม เพื่อที่จะรองรับส่วนนี้ เนื่องจากทางจังหวัดมีพื้นที่ไม่เพียงพอ ที่ประชุม เห็นชอบ จะเร่งดำเนินการให้